Beyoncé zverejnila novú pieseň Rise Up
Skladba je súčasťou soundtracku nového animovaného filmu Kráľovstvo lesných strážcov (2013).Americká speváčka Beyoncé zverejnila na internete novú pieseň s názvom Rise Up, ktorá sa nachádza na soundtracku animovaného filmu Kráľovstvo lesných strážcov (2013).
S textom pomohla Beyoncé austrálska speváčka Sia a o produkciu skladby sa postarali Hit-Boy a Chase N Cashe. Singel si môžu fanúšikovia zakúpiť od 5. júna prostredníctvom internetového obchodu Amazon.
Tridsaťjedenročná hviezda zároveň prepožičala svoj hlas Kráľovnej Tare, ktorá je v novom animáku od spoločností Twentieth Century Fox a Blue Sky Studios vodkyňou magického sveta.
V dobrodružnom fantasy budú môcť diváci v pôvodnom znení počuť aj hlasy Colina Farrella, Josha Hutchersona, Christopha Waltza, Aziza Ansariho, Pitbulla, Jasona Sudeikisa, či Stevena Tylera zo skupiny Aerosmith. Snímka sa v slovenských kinách premieta od 30. mája.
Beyoncé začala hudobnú kariéru v roku 1997 ako členka skupiny Destiny's Child, neskôr sa vydala na sólovú dráhu. Na svojom konte má štyri sólové štúdiovky – Dangerously In Love (2003), B'Day (2006), I Am… Sasha Fierce (2008) a 4 (2011), pričom so všetkými dobyla americký rebríček Billboard 200.
Jedna z najlepšie zarábajúcich interpretiek na svete má na konte už 17 cien Grammy, pričom tri z nich získala ešte ako členka Destiny's Child, ostatné ako sólová speváčka. Medzi jej najväčšie hity patria skladby Crazy In Love, Baby Boy, Me, Myself And I, Listen, Irreplaceable, If I Were A Boy, Halo či Single Ladies (Put A Ring On It).
Od apríla 2008 je jej manželom rapper Jay-Z, s ktorým chodila od svojich 19 rokov a vlani v januári mu porodila dcéru Blue Ivy. Beyoncé, ktorá momentálne pripravuje piatu sólovú štúdiovku, sa v rámci aktuálneho turné The Mrs. Carter Show po prvý raz ukázala na Slovensku. V piatok 19. apríla vystúpila na Zimnom štadióne Ondreja Nepelu v Bratislave.
http://www.youtube.com/watch?feature=player_embedded&v=ElSTXzZhPl0
Informácie pochádzajú z webstránky www.digitalspy.co.uk a archívu SITA.